Aleksanteri Koivisto

Aleksanteri Koivisto (sukunimi aik. Märjenjärvi; 23. toukokuuta 1863 Kuortane – 22. joulukuuta 1921 Kuortane) oli suomalainen maanviljelijä, valtiopäivämies ja kansanedustaja.

Koiviston vanhemmat olivat talollinen Matts Märjenjärvi ja Kaisa Ylinen.  Hän kävi kansakoulun ja toimi sitten maanviljelijänä Kuortaneella 1884–1921.

Koivisto oli talonpoikaissäädyssä edustaja viimeisillä säätyvaltiopäivillä 1905–1906.  Hän oli Suomalaisen puolueen ja joulukuusta 1918 alkaen kokoomuspuolueen kansanedustajana 1907–1921, edustaen Vaasan läänin itäistä vaalipiiriä. Koivisto kuoli kesken vaalikauden ja hänen seuraajakseen tuli kokoomuksen Oskari Heikinheimo. 

Koivisto toimi myös Kuortaneen kunnallislautakunnan esimiehenä ja kuntakokouksen sekä kunnanvaltuuston puheenjohtajana ja oli Kuortaneen kunnankirjuri ja rahastonhoitaja 1896–1911. Hän toimi lisäksi valtiorikosylioikeuden jäsenenä ja kuului Kansallis-Osake-Pankin hallintoneuvostoon.

Aleksanteri Koivisto oli naimisissa vuodesta 1884 Kaisa Miina Koiviston kanssa.

Lähteet 

Suomalaiset maanviljelijät
Kansanedustajat
Kansallisen Kokoomuksen poliitikot
Suomalaisen puolueen poliitikot
Kuortaneen kunnanvaltuutetut
Suomen suuriruhtinaskunnan talonpoikaissäädyn valtiopäivämiehet
Vaasan läänin itäinen vaalipiiri
Vuonna 1863 syntyneet
Vuonna 1921 kuolleet